钦定古今图书集成/理学汇编/经籍典/第058卷 > 徐在汉易或 > 《感兴诗》宋·朱熹
## 钦定古今图书集成/理学汇编/经籍典/第058卷 > 徐在汉易或 > 《感兴诗》宋·朱熹

昆仑大无外，旁薄下深广。阴阳无停机，寒暑互来往。
皇牺古神圣，妙契一俯仰。不待窥马图，人文已宣朗。
浑然一理贯，昭晰非象罔。珍重无极翁，为我重指掌。

《礼》含文嘉，伏羲德合上下，天应以鸟兽文章，地应以
河图洛书，乃则之以作《易》。

《中候握河纪》：伏羲氏有天下，龙马负图出于河，遂法
之，画八卦。

《外纪》：太昊时有龙马负图出于河之瑞，因而名官，始
以龙纪，号曰龙师。

《山海经》：“黄帝得《河图》，商人因之，曰《归藏》。伏羲氏得《河
图》，夏后因之，曰《连山》。”

《竹书纪年》：“黄帝五十年秋七月庚申，凤鸟至，帝祭于
洛水。”〈注〉庚申，天雾，三日三夜，昼昏。帝问天老、力牧、容
成曰：“于公何如？”天老曰：“臣闻之，国安其主，好文，则凤
凰居之。今凤凰翔于东郊而乐之，其鸣音中夷则，与
天相副。以是观之，天有严教以赐帝也。”雾既降，游于
洛水之上，得《图书》焉。《龙图》出河，《龟书》出洛，赤文篆字，
以授轩辕。

《河图》挺佐辅天老告黄帝云：“河有龙图，洛有龟书。帝
游翠妫之川，有大鱼出，鱼没而图见。”

《龙鱼河图》，“黄龙负鳞甲成字，从河中出，付黄帝，令侍
臣图写，以示天下。”

《路史黄帝纪》：“黄帝有熊氏，河龙图发，洛龟书成，于是
正乾坤，分离坎，倚象衍数，以成一代之宜。谓土为祥，
乃重坤以为首，所谓《归藏易》也，故曰归藏氏。”

《外纪》：“帝既受《河图》，得其五要，乃设灵台，立五官，以叙
五事。”

《孝经援神契》：“奎主文章，苍颉效象，洛龟曜书，丹青垂
萌画字。”〈注〉奎星屈曲相钩，似文字之画。苍颉视龟而
作书，则《河》《洛》之应，与人意通矣。

《春秋纬》：“尧时，龙马衔甲，赤文绿色，临坛上。甲似龟，广
袤九尺，上有五色文。”

《竹书纪年》：“帝禹夏后氏。”〈注〉当尧之时，禹观于河，有长
人白面鱼身，出曰：“吾河精也。”呼禹曰：“文命治水。”言讫，
授禹《河图》，言治水之事，乃退入于渊。禹治水既毕，天
锡元珪，以告成功。乃受舜禅，即天子之位。洛出龟书，
是为《洪范》。

《帝王世纪》：“禹观于河，始受图。”

中候“握河纪龟，负图《河》《洛》”，周公援笔以写。

《尚书顾命》，“大玉夷玉。”天球，《河图》在东序。〈注〉河图八卦，
伏羲王天下，龙马出河，遂则其文以画八卦，谓之《河
图》及典谟，皆历代传宝之。

《史记孔子世家》：“鲁哀公十四年春，狩大野，叔孙氏车
子鉏商获兽，以为不祥。仲尼闻之曰：‘麟也’。取之，曰：‘河
不出图，洛不出书，吾已矣夫’。”

《汉武帝内传》：帝年三岁，景帝抱之，问儿“悦习何书，为
朕言之。”乃诵伏羲以来群圣所录阴阳诊候，及龙图龟策数万言，无一字遗落。

《汉书翟方进传》：太皇太后临政，河图、雒书，远自昆仑，
出于重壄。
《后汉书杨厚传》：厚祖父春卿善图谶学，临命戒子统
曰：“吾绨袠中有先祖所传秘记，为汉家用，尔其修之。”
统感父遗言，服阕辞家，从犍为周循学习先法，又就
同郡郑伯山受河图、《洛书》及天文推步之术。

《儒林传》：“景鸾字汉伯，广汉梓潼人也。少随师学经，涉
七州之地，能理《齐诗》、施氏《易》，兼受《河》《洛图纬》及《诗解
章句》，兼取《河》《洛》，以类相从，名为交集。”

《方技传》：“樊英字季齐，少受业三辅，习京氏《易》，善《河》《洛》
《七纬》，推步灾异，隐于壶山之阳，受业者四方而至。
公沙穆字文乂，北海胶东人。家贫贱，自为儿童，不好
戏弄，长习《韩诗》《公羊春秋》，尤锐思《河》《洛》推步之术。”
《魏志少帝本纪》：“帝幸太学，问诸儒曰：《易》之书，其故何
也？《易》博士淳于俊对曰：‘包牺氏因燧皇之图而制八
卦，神’”农演之为六十四，黄帝、尧舜通其变，三代随时，
质文各繇其事。故《易》者，变易也。

《中说天地篇》：“内史薛公见子于长安，退谓子收曰：‘河
图《洛书》在是矣，汝往事之无失也’。”

《宋史儒林传》：“李之才字挺之，师河南穆修。修性卞严
寡合，虽之才亦频在诃怒中，之才事之亦谨，卒能受
《易》。修之《易》受之，种放放受之，陈抟源流最远。其图书
象数变通之妙，秦汉以来鲜有知之者。”

《道学传》：“邵雍字尧夫，少时自雄其才，慷慨欲树功名，
于书无所不读。始为学，即坚苦刻厉，寒不炉，暑不扇，
夜不就席者数年。已而叹曰：‘昔人尚友于古，而我独
未及四方’。于是逾河汾，涉淮汉，周流齐、鲁、宋、郑之墟。
久之，幡然来归，曰：‘道在是矣’。遂不复出。北海李之才
摄共城令，闻雍好学，尝造其庐，谓曰：‘子亦闻物理性
命之学乎’？”雍对曰：“幸受教乃事。”之才受《河图》《洛书》、宓
羲八卦六十四卦图像，之才之传，远有端绪，而雍探
赜索隐，妙悟神契，洞彻蕴奥，汪洋浩博，多其所自得
者，遂衍宓羲先天之旨，著书十馀万言，行于世。然世
之知其道者鲜矣。

《礼记礼运》：“天不爱其道，地不爱其宝，人不爱其情。故
天降膏露，地出醴泉，山出器车，河出马图。”

《大戴礼明堂篇》二、九、四七、五、三、六一八〈注〉《记》“用九室”，
谓法龟文，故取此数以明其制也。

《春秋》纬：“河以通干出天苞”；“洛以流坤吐地符。”

《孝经援神契》：“天子孝，天龙负图，地龟出书。”

《易》长于变书，考命符授洛。〈注〉《授洛》者，授河、洛以考命
符也。

《论衡感虚篇》：“传言：‘仓颉作书，天雨粟，鬼夜哭’。此言文
章兴而乱渐见，故其妖变致天雨粟，鬼夜哭也。夫言
天雨粟，鬼夜哭”，实也；言其应仓颉作书，虚也。夫河出
图，洛出书，圣帝明王之瑞应也。图书文章与仓颉所
作字画何以异？天地为图书，仓颉作文字业与天地
同，指与鬼神合，何非何恶，而致雨粟神哭之怪？使天
地鬼神恶人有书，则其出图书非也。天不恶人有书，
作书何罪，而致此怪？

《淮南子》：“至德之世，洛出丹书。”

《汉书律历志》：“天之中数五，地之中数十。”

“白虎通德至渊泉”，则《洛》出《龟书》。

典，引启恭馆之金縢，御东序之秘宝，以流其占。夫图
书亮章，天哲也，〈注〉“秘宝”，《河图》之属。图书，《河图》、洛书也。
言天授图书者，为天子所知也。

《东京赋》：“龟书𢌿姒。”
《尔雅注》《河图》曰：“灵龟负书，丹甲青文。”

《文心雕龙》：夫神道阐幽，天命微显，马龙出而《大易》兴，
神龟见而《洪范》燿。故《系辞》称“河出图，洛出书，圣人则
之。”斯之谓也。但世敻文隐，好生矫诞，真虽存矣，伪亦
凭焉。

《隋书经籍志》：“《易》曰：‘河出图，洛出书’。然则圣人之受命
也，必因积德累业，丰功厚利，诚著天地，泽被生人，万
物之所归往，神明之所福飨，则有天命之应。盖龟龙
衔负，出于河、洛，以纪易代之征。其理幽昧，究极神道。
先王恐其惑人，秘而不传。”说者又云：“孔子既叙《六经》，
以明天人之道，知后世不能稽同其意，故别立纬及”
谶以遗来世。其书出于前汉。有《河图》九篇。《洛书》六篇。
云自黄帝至周文王所受。本文又别有三十篇。云“自
初起至于孔子。九圣之所增演。以广其意。”

《唐书律历志》：“天数始于一，地数始于二，合二始以定
刚柔。天数中于五，地数中于六，合二中以定律历。天
数终于九，地数终于十，合二终以纪闰馀。”

《王氏谈录》：“欧公云：‘《河图》之说，虽见于《书》《易》《论语》《礼记》，
某独以为不然，盖后之人好怪说耳。岂有圣人以己
有德而不获天位？非也。某以文字正之，后世必有信
之者。一千年后，必得一人信之；二千年后，又必得一人信之；又三千年后，又必得一人信之矣。以三千年
而获三人见信，则后数千年间信者必多，则其说行’”
矣。

《易学启蒙通释》：“龙马”，《周礼夏官》：“马八尺以上为龙。言
马之特异如龙也。汉武帝元狩三年，得神马于渥洼
水中，亦此之类。”

《玉海》：姚信曰：“连山氏。”〈神农〉得《河图》，夏人因之，曰“连山”，归
藏氏。〈黄帝〉“得《河图》，商人因之，曰《归藏》。伏羲氏得《河图》，周
人因之，曰《周易》。”王洙曰：“伏羲得《河图》，夏后因之，曰《连
山》。黄帝得《河图》，商人因之，曰《归藏》《列山氏》。”〈神农〉“得《河图》”，
周人因之，曰《周易》。斯乃杜子春之所凭，姚信之言，所
从传者异耳